
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
[bookmark: restart]1.	salută faptul că Curtea de Conturi („Curtea”) a constatat legalitatea și regularitatea operațiunilor subiacente conturilor anuale ale Agenției Uniunii Europene pentru Cooperare în Materie de Justiție Penală (Eurojust) pentru exercițiul financiar 2022 sub toate aspectele semnificative;
2.	ia act de observația pendinte din 2020 cu privire la legalitatea și regularitatea operațiunilor, bazată pe semnarea unui contract-cadru cu o singură societate pentru leasingul de vehicule, care a condus la plăți neconforme în valoare de 59 281 EUR pentru perioada de raportare; constată că contractul urmează să expire în 2024 și că orice contracte specifice ulterioare au fost emise în temeiul acestui contract-cadru; invită Eurojust să abordeze pe deplin această observație, punând în aplicare toate recomandările Curții, și să informeze autoritatea care acordă descărcarea de gestiune despre progresele realizate;
3.	ia act, de asemenea, de observația Curții potrivit căreia Eurojust nu a respectat termenele pentru plăți prevăzute la articolul 116 din Regulamentul financiar; ia act de răspunsul Eurojust, care s-a confruntat cu o perioadă de ajustare la noul sistem bugetar și financiar SUMMA, care s-a aflat în etapa-pilot, cauzând întârzieri și dificultăți tehnice în prelucrarea tranzacțiilor; reamintește că reportările în cadrul Eurojust se situează semnificativ sub nivelurile-prag;
4.	consideră binevenit că numărul cazurilor tratate de Eurojust a crescut constant, în 2022 cu 14 %, și că au fost organizate 528 de reuniuni de coordonare și 22 de centre de coordonare și că Eurojust a sprijinit 265 de echipe comune de anchetă, a facilitat executarea a 1 262 de mandate europene de arestare și a permis utilizarea a 5 415 ordine europene de anchetă; observă că cazurile tratate de Eurojust în 2022 au implicat de peste trei ori mai multe victime în comparație cu 2021; 
5.	apreciază cooperarea transnațională dintre autoritățile judiciare facilitată de Eurojust și cooperarea strânsă cu toți actorii din lanțul justiției penale, care au contribuit la arestarea a peste 4 000 de suspecți, la confiscarea și/sau înghețarea de active provenite din săvârșirea de infracțiuni în valoare de aproape 3 miliarde EUR și la confiscarea de droguri în valoare de aproape 12 miliarde EUR;
6.	ia act de răspunsul prompt la invadarea Ucrainei de către Rusia, mandatul Eurojust fiind extins pentru a include conservarea, analizarea și stocarea probelor referitoare la cele mai grave crime internaționale și crearea unei baze de date judiciare pentru colectarea și analizarea probelor privind cele mai grave crime internaționale;
7.	salută eforturile Eurojust de a sprijini digitalizarea justiției și punerea în aplicare a noului sistem Eurojust de gestionare a cazurilor; 
8.	salută cooperarea continuă dintre Eurojust și alte agenții JAI și alte părți interesate; cele 14 cazuri deschise la care participă Parchetul European (EPPO), precum și cooperarea strânsă cu Oficiul European de Luptă Antifraudă (OLAF), cu Agenția Uniunii Europene pentru Cooperare în Materie de Aplicare a Legii (Europol), cu Autoritatea Europeană pentru Protecția Datelor (AEPD), cu eu-LISA și faptul că Eurojust a continuat să coopereze cu Rețeaua judiciară europeană (RJE), numărul de cazuri înaintate RJE ridicându-se la 44 în 2021; apreciază, de asemenea, extinderea punctelor de contact Eurojust în peste 60 de țări;

[bookmark: FootprintPageAD]ANEXĂ: ENTITĂȚILE SAU PERSOANELE
DE LA CARE RAPORTORUL PENTRU AVIZ A PRIMIT CONTRIBUȚII
<FootprintIntro>Potrivit articolului 8 din anexa I la Regulamentul de procedură, raportorul declară că a primit contribuții de la următoarele entități sau persoane pentru întocmirea avizului:</FootprintIntro>
	Entitatea și/sau persoana

	Agenția Uniunii Europene pentru Cooperare în Materie de Justiție Penală (Eurojust)



Lista de mai sus este elaborată sub responsabilitatea exclusivă a raportorului.

